কোচ হিসেবে প্রথম সফর অনিল কুম্বলের। ওয়েস্ট ইন্ডিজে পৌঁছেও গিয়েছে ভারত। কিন্তু শুরুতেই যে ছন্দ কেটে গেল। সেন্ট কিটসে পা দেওয়ার পরে ভারতের নতুন কোচ উপলব্ধি করলেন, তিনি তাঁর কিট হারিয়ে ফেলেছেন। 
ব্রিটিশ এয়ারওয়েজের বিমানে উঠেছিলেন ভারতীয় ক্রিকেটাররা। ক্যারিবিয়ান দ্বীপপুঞ্জে পা রাখার পরে কুম্বলে বুঝতে পারেন, তাঁর কিট রয়ে গিয়েছে গ্যাটউইক এয়ারপোর্টে। ব্রিটিশ এয়ারওয়েজ কুম্বলের কাছে পরে ক্ষমা চেয়ে নিয়েছে। রসিকতা করে কুম্বলেকে টুইট করে ব্রিটিশ এয়ারওয়েজ লিখেছে, ‘‘সেন্ট কিটসে তোমার ব্যাগ ‘নট আউট’। এর জন্য আমরা দুঃখিত।’’ খুব শীঘ্রই অবশ্য কুম্বলের কাছে পৌঁছে যাবে তাঁর কিট। ব্রিটিশ এয়ারওয়েজ এই ব্যাপারে প্রতিশ্রুতিও দিয়েছে।